हाँ, एक बात और. वह सवेरे चींटियों को आटा और खाना खाने के बाद चिड़ियों को दाना, और रोटी के छोटे-छोटे टुकड़े पूरे नियम से जरूर डालता. इसके लिये उसने ऑफिस की चारदीवारी की एक मुंडेर की जगह निर्धारित की हुई थी. वहां गर्मियों में पक्षियों के लिये बाजरा और मिट्टी के बर्तन में पानी की व्यवस्था की भी उसने जिम्मेदारी खुद ही ओढ़ी हुई थी. आसपास मंडराने वाले कुत्तों को भी वह कुछ न कुछ प्यार से खाने का भी इंतज़ाम करता रहता. वह सब निरीह बनकर पूँछ हिलाते हुये उसके आसपास मंडराते दिख जाना आम बात थी.